

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/17-01/7**

**URBROJ: 2198/31-02-17-2**

**U Gračacu, 5. prosinca 2017. g.**

**Z A P I S N I K**

 s 4. sjednice Općinskog vijeća Općine Gračac održane 5. prosinca 2017. godine s početkom u 17,00 sati u općinskoj vijećnici u Gračacu.

 Sjednicom predsjedava predsjednik Općinskog vijeća Općine Gračac Tadija Šišić, koji pozdravlja nazočne i otvara 4. sjednicu Općinskog vijeća.

 Pročelnica Jedinstvenog upravnog odjela Općine Gračac, Bojana Fumić, vrši prozivku vijećnika radi utvrđivanja kvoruma. Nazočni su: Tadija Šišić, Ružica Tulumović, Kata Brčina, Viktor Kupčak, Berislav Crepulja, Ivana Tomić, Goran Đekić, Nebojša Rađenović (do kraja 4. točke), Tomo Delač, Momir Japundžić, Milorad Stanisavljević, Slavica Miličić.

 Nenazočan je vijećnik Rade Dubajić.

 Sjednici je nazočno 12 od 13 vijećnika, postoji kvorum za pravovaljano održavanje sjednice i donošenje odluka.

 Sjednici je nazočna i Nataša Turbić, općinska načelnica Općine Gračac, zamjenik općinske načelnice Robert Juko, Bojana Fumić, pročelnica Jedinstvenog upravnog odjela Općine Gračac- zapisničar te službenici Jedinstvenog upravnog odjela Općine Gračac Irinej Biletić, Anka Šulentić, Nataša Tunjić, Svjetlana Valjin.

 Predsjednik otvara aktualni sat u 17,01. Vijećnici postavljaju pitanja načelnici:

Tomo Delač: predložio bi da se više pitanja može postaviti u aktualnom satu i da se sjednice češće održavaju. Predsjednik: broj pitanja određuje Poslovnik. Tomo Delač: načelnice, sramota je što se dešava s Općinom Gračac, najveća općina u takvom je stanju, nešto se treba poduzeti, zvao me građanin koji želi prodati svoju imovinu, mene kao građanina ii kao obrtnika zanima moj kapital koji me veže pa ne mogu otići. Prvo pitanje, budući da ste se skrivali od novinara Rtl-a, a Momo je utekao s vijeća zbog Marine Marković da ne mora pitati, s njom nisam bio, ali sad ja moram pitati kad niste imali hrabrosti reći javno razlog razješenja direktorice, sve njene negativne i sve pozitivne strane, zašto ste je na tako kukavički način izbacili van? Drugo pitanje, budući da ste mene ponizili kao građanina i obrtnika i mnoge kolege građane srpske nacionalnosti prilikom posjete Predsjednice RH, ponizili ste sve nas obrtnike i predstavnike srpske manjine, ja sam inzistirao da se Rajka Rađenović pozove, zašto ste skrivali istinu, zašto nije bio Goran, Slavica, Rajka, Tesla, istina je hvala Bogu izašla na vidjelo, zašto ste nas ponizili i niste nas pozvali na prijem?

Nebojša Rađenović- može li se uputiti dopis za mobilne operatere na području Općine, odnosno Srba, osobito Tiškovac da pojačaju signal? Drugo, za azil, možemo li im pomoći bez natječaja?

Slavica Miličić- ja bih isto vezano uz udruge, ove godine su predviđena određena sredstva za udruge, većina je maksimalni iznos sredstava tražila, svima je odrezano 50%, zašto je relocirano i nije ponovno raspisano, nisu udruge informirane, Udruga Četiri šape nije dobila sredstva, imaju velike probleme s održavanjem i hranom? Drugo, puno ljudi na području Bruvna traži da se popravi most Petrovići, također Vrelo Zrmanje, jako se malo ulaže!?

Ivana Tomić- vezano uz javne radove, molim da nam se pobliže objasni tko će time rukovoditi, tko će raditi?

Viktor Kupčak- nadam se da će i ova sjednica kao i buduće biti konstruktivne, slažem se sa Slavicom da treba puno raditi, mi možemo riješiti samo neke od problema, proračun je sveobuhvatan, pohvalio bi na transparentnosti, tu je bivši načelnik, njegov proračun nije bio tako transparentan.

Goran Đekić- htio sam porazgovarati za dobrobit naše općine, svjedoci smo novih mjera, ne možemo to mijenjati već sami sebe. S novim izborima ne bismo ništa posebno bolje postigli niti imali bolje pozicije, mislim da je trenutak da svi zajedno pomognemo za spas ove općine. Bio sam predsjednik Vijeća i načelnik, možda je transparentnije sada, ali dosta toga je prepisano, neće se desiti nikakvo čudo, ovdje je hladni pogon, da li je Nataša uspjela naći nešto novaca, svi bi bili sretni da je više, danas nije lako. Zato mislim da bi mi vijećnici trebali izabrati jednu ekipu ljudi da se počnemo baviti svi zajedno, ja kao bivši načelnik, Zagi kao poduzetnik, da vidimo čime možemo doprinijeti da spasimo nešto što se može spasiti, da izaberemo jedan dio ljudi da vidimo što možemo, svatko sa svoje strane. Bez obzira tko je digao ruku, proračun će biti, imamo obračun pa vidimo kako se što realizira. Da se napravi ekipa koja bi pokušala napraviti nešto u Općini Gračac. Ja se u izbor direktora ne bih miješao, to je problem HDZ-a, što se tiče naše liste, ja se u njihove kadrovske sheme ne bih miješao. Ne želim biti uteg ovoj vlasti jer nećemo ništa time napraviti, mislim da se i Zagi slaže samnom. Mogu ja tući s pitanjima kao što je mene Vikotor, ali neću.

Predsjednik Šišić- prije nego dam riječ načelnici, zahvaljujem, slažem se da neugodna i nekonstruktivna pitanja neće doprinijeti ničemu. Cijenim volju, ako je iskrena, isto tako smatram da mogu to reći i u ime Kluba vijećnika HDZ-a.

Načelnica daje odgovore vijećniku Delaču: ja uvijek naučim nešto od Vas; po pitanju otkaza direktorici skupština je donijela odluku o razrješenju i imenovanju novog tima. Ostala pitanja postavite skupštini društva. Delač- zašto niste izašli pred kamere? Načelnica: budući da ste i sami imali iste planove s oba direktora, ne vidim u čemu je Vaš problem da je netko izabrao suradnike kojima vjeruje. Što se tiče posjeta Predsjednice RH, za vrijeme moga mandata bio je i tadašnji Predsjednik RH Ivo Josipović, kao i sada Predsjednica. Prije ste bili pozvani sukladno uvjetima protokola, iz protokola su određivali broj i sastav nazočnih, svi su provjereni i uz odobrenje protokola, kabinet Predsjednice je uvjetovao i odredio koje ljude žele, ovaj puta željeli su Hrvate izbjegle iz Bosne. HKD Napredak i Udruga Kraljica Katarina su bili ciljana skupina, ali oni su ugašeni, pošto su se ovdje htjeli susresti sa zajednicom Hrvata iz Bosne, uzeli smo pojedine predstavnike i svećenika. Nisu čak ni načelniku policijske uprave dozvolili da bude, morao je napustiti sastanak. Kad je bio Ivo Josipović, bilo je drukčije planirano, bilo je oko 26-27 osoba. Delač- zašto su ponizili Rajku i mene kao branitelja i obrtnika, osobno ću poslati ovaj zapisnik Uredu Predsjednice i tražit ću zašto smo poniženi.

Načelnica odgovara vijećniku Rađenoviću: što se tiče boljeg signala možemo pisati, ali već jesmo i očitovali se da bi trebali dodatne ulaganja. Neka i Mjesni odbor pokrene, možemo to ponoviti zajedno. Što se tiče pasa lutalica samo u ovoj godini je otišlo puno sredstava na pse lutalice i zbrinjavanje, izgleda da tko god krene odavde usput izbaci pse. Zbrinjavanje ide, kad netko dojavi zovemo ljude iz ovlaštene službe. Ne znam o kome ste Vi govorili. Nebojša Rađenović- na Gradini. Načelnica- to nije azil. Slavica Miličić- morate udruge podsjetiti, nama Ured za udruge šalje obavijest na e-mail! Predsjednik je upozorava da sjednicu vodi on, a ne ona. Načelnica moli neka Anka Šulentić objasni. Slavica Miličić- pa Vi ste u Povjerenstvu. Bojana Fumić- nije načelnica u Povjerenstvu, ona donosi odluke. Anka Šulentić- postoji uredba i odluka o načinu financiranja udruga, sve je transparentno, bila je objava i na internetskoj stranici Općine i na oglasnoj ploči i putem Ureda za udruge, Povjerenstvo razmatra i predlaže, ugovara se. Slavica Miličić: zašto se prepolovi? Anka Šulentić- davatelj može tako ocijeniti. Ured za udruge zato i postoji, oni vjerovatno svima pošalju obavijesti. Isto tako, prije raspisivanja, objavljen je i plan raspisivanja natječaja s rokovima. Možda neki nemaju signala, ali imaju vremena vidjeti sve na drugim stranicama.

Načelnica: most Petrovići, ispravka pitanja Slavice Miličić, ne Bruvno već Deringaj. Predsjednik Šišić upozorava vijećnika Delača na odredbe Poslovnika o redu na sjednici te ga opominje zbog upadica. Načelnica: najviše je po pitanju cesta u zadnje dvije godine napravljeno kad smo ostvarili sredstva od koncesija, tada smo poljske puteve sanirali, nismo sanirali mostove, osim na Otuči. U proračunu smo predvidjeli 50-70 tisuća kuna, ali to sve pripada pod nerazvrstane ceste i nadamo se i uz pomoć javnih radova da će se moći više toga napraviti. Što se tiče javnih radova, imali smo sastanak u županiji, dopušteno je u javnim radovima raditi i zahvate oko krčenja šiblja, uređenja, čišćenja snijega i dr, u dva naselja raspisan je oglas, 25 Gračac, 15 Srb, ovaj tjedan će biti odluka, kad bude to nakon odobrenja bit će sklopljeni ugovori.

Predsjednik zaključuje aktualni sat u 17, 41. Tomo Delač smatra da nije odgovoreno na sva pitanja.

 Predsjednik predlaže:

**DNEVNI RED:**

1. Prijedlog Izmjene i dopune Proračuna Općine Gračac za 2017. godinu

2. Prijedlog Odluke o izmjeni i dopuni Odluke o izvršavanju Proračuna Općine Gračac za

 2017. godinu

3. Prijedlog Proračuna Općine Gračac za 2018. godinu i Projekcija Proračuna Općine

 Gračac za 2019- 2020. g.

4. Prijedlog Odluke o izvršavanju Proračuna Općine Gračac za 2018. godinu

5. Prijedlog Izmjene i dopune Programa održavanja komunalne infrastrukture Općine

 Gračac za 2017.

6. Prijedlog Izmjene i dopune Programa gradnje objekata i uređaja komunalne infrastrukture

 Općine Gračac za 2017. godinu

7. Prijedlog Izmjene i dopune Programa gradnje građevina za gospodarenje komunalnim

 otpadom za 2017. godinu

8. Prijedlog Izmjene i dopune Programa utroška sredstava o prodaje obiteljske kuće ili stana

 u državnom vlasništvu na području Općine Gračac u 2017. godini

9. Prijedlog Izmjene i dopune Programa utroška sredstava naknade za zadržavanje

 nezakonito izgrađene zgrade u prostoru za 2017. godinu

10. Prijedlog Izmjene i dopune Programa utroška šumskog doprinosa za 2017. godinu

11. Prijedlog Izmjene i dopune Programa utroška sredstava od zakupa, zakupa za ribnjake,

 prodaje i davanja na korištenje poljoprivrednog zemljišta u vlasništvu Republike Hrvatske

 i naknade za promjenu namjene zemljišta za 2017. godinu

12. Prijedlog Izmjene Socijalnog programa Općine Gračac za 2017. godinu

13. Prijedlog Izmjene Programa javnih potreba u športu za 2017. godinu

14. Prijedlog Izmjene Programa javnih potreba u predškolskom odgoju i obrazovanju za

 2017. godinu

15. Prijedlog Izmjene Programa javnih potreba u kulturi i religiji Općine Gračac za 2017. g.

16. Prijedlog Odluke o raspoređivanju sredstava političkim strankama i članovima Općinskog

 vijeća izabranim s liste grupe birača iz Proračuna Općine Gračac u 2018. godini

17. Prijedlog Odluke po raspisanom natječaju za ravnatelja Knjižnice i čitaonice Gračac

18. Prijedlog Zaključka (imenovanje mrtvozornika)

19. Prijedlog Odluke o imenovanju predstavnika i zamjenika predstavnika Općine Gračac u

 skupštini Lokalne akcijske grupe Lika

20. Prijedlog Odluke o lokalnim porezima

21. Prijedlog Analize stanja sustava civilne zaštite na području Općine Gračac za 2016. g.

22. Prijedlog Odluke o izmjeni i dopuni Odluke o osnivanju trgovačkog društva GRAČAC

 ČISTOĆA d.o.o.

23. Prijedlog Izmjena i dopuna Pravilnika o dodjeli studentskih stipendija Općine Gračac

Tomo Delač: ja sam kao obrtnik podnio jedan zahtjev da se oslobodi komunalne naknade 30-50% za tekuću godinu. Pročelnica mi je rekla da se do kraja studenog može mijenjati samo za iduću godinu. Ja ne vidim to ovdje u dnevnom redu. Državna cesta je dva puta bila zatvorena, nismo radili, rekao mi je Toni Valentić iz Hrvatskih cesta da oni podnose zahtjev za zatvaranje, a Vaša ekipa odobrava. Drugdje nisu zatvarali cestu. Tražim da se stavi za iduću godinu. Predsjednik: pravovaljani prijedlog ćemo staviti na dnevni red. Bojana Fumić: dobili ste pisanu uputu predsjednika Vijeća kako se i kada što predlaže, ja nisam ovlašteni predlagatelj. Imate i sredstva za financiranje svojih aktivnosti. Delač- nađite model da to stavite na dnevni red.

Vijećnici glasuju o predloženom dnevnom redu: 9 ZA, 2 PROTIV, 1 uzdržan (od ukupno 12 nazočnih vijećnika), većinom glasova usvajaju dnevni red koji glasi:

**DNEVNI RED:**

1. Prijedlog Izmjene i dopune Proračuna Općine Gračac za 2017. godinu

2. Prijedlog Odluke o izmjeni i dopuni Odluke o izvršavanju Proračuna Općine Gračac za

 2017. godinu

3. Prijedlog Proračuna Općine Gračac za 2018. godinu i Projekcija Proračuna Općine

 Gračac za 2019- 2020. g.

4. Prijedlog Odluke o izvršavanju Proračuna Općine Gračac za 2018. godinu

5. Prijedlog Izmjene i dopune Programa održavanja komunalne infrastrukture Općine

 Gračac za 2017.

6. Prijedlog Izmjene i dopune Programa gradnje objekata i uređaja komunalne infrastrukture

 Općine Gračac za 2017. godinu

7. Prijedlog Izmjene i dopune Programa gradnje građevina za gospodarenje komunalnim

 otpadom za 2017. godinu

8. Prijedlog Izmjene i dopune Programa utroška sredstava o prodaje obiteljske kuće ili stana

 u državnom vlasništvu na području Općine Gračac u 2017. godini

9. Prijedlog Izmjene i dopune Programa utroška sredstava naknade za zadržavanje

 nezakonito izgrađene zgrade u prostoru za 2017. godinu

10. Prijedlog Izmjene i dopune Programa utroška šumskog doprinosa za 2017. godinu

11. Prijedlog Izmjene i dopune Programa utroška sredstava od zakupa, zakupa za ribnjake,

 prodaje i davanja na korištenje poljoprivrednog zemljišta u vlasništvu Republike Hrvatske

 i naknade za promjenu namjene zemljišta za 2017. godinu

12. Prijedlog Izmjene Socijalnog programa Općine Gračac za 2017. godinu

13. Prijedlog Izmjene Programa javnih potreba u športu za 2017. godinu

14. Prijedlog Izmjene Programa javnih potreba u predškolskom odgoju i obrazovanju za

 2017. godinu

15. Prijedlog Izmjene Programa javnih potreba u kulturi i religiji Općine Gračac za 2017. g.

16. Prijedlog Odluke o raspoređivanju sredstava političkim strankama i članovima Općinskog

 vijeća izabranim s liste grupe birača iz Proračuna Općine Gračac u 2018. godini

17. Prijedlog Odluke po raspisanom natječaju za ravnatelja Knjižnice i čitaonice Gračac

18. Prijedlog Zaključka (imenovanje mrtvozornika)

19. Prijedlog Odluke o imenovanju predstavnika i zamjenika predstavnika Općine Gračac u

 skupštini Lokalne akcijske grupe Lika

20. Prijedlog Odluke o lokalnim porezima

21. Prijedlog Analize stanja sustava civilne zaštite na području Općine Gračac za 2016. g.

22. Prijedlog Odluke o izmjeni i dopuni Odluke o osnivanju trgovačkog društva GRAČAC

 ČISTOĆA d.o.o.

23. Prijedlog Izmjena i dopuna Pravilnika o dodjeli studentskih stipendija Općine Gračac

 Predsjednik poziva nazočne da se izjasne ukoliko imaju primjedbi na zapisnik s prethodne, 3. sjednice. Primjedbi nema te se isti smatra jednoglasno usvojenim.

**Ad/1** Prijedlog Izmjene i dopune Proračuna Općine Gračac za 2017. godinu. Načelnica- proračun je nešto veći, sada sadrži sve prihode i proračunskih korisnika. Neke stvari se mijenjaju zbog dinamike realizacije, neke se prenose, sami se projekti ne vežu uvijek uz kalendarsku godinu, većina projekata kao npr. Ministarstva regionalnog razvoja, završe u ožujku iduće godine. Slijedom realizacije, određeni dio sredstava smo prenamijenili na drugo, npr. ostvarili smo uštede na električnoj energiji vodocrpilišta, uštede na energiji javne rasvjete prenamijenili smo u proširenje. Pored svih tekućih obveza, postoji jedna znatna stavka gdje mi oko trećine vlastitih prihoda trošimo na kapitalne potpore i održavanje površina putem naših trgovačkih društava. Tu je Vatrogasna postrojba i zajednica, Crveni križ, vrtić, knjižnica, udruge, programi se donose da razrade sredstva, oko 70% su namjenska sredstva. Irinej Biletić- kao i do sada, nismo se zaduživali i trenutno nemamo u planu. Što se tiče prihoda od ministarstava, a indirektno iz Eu fondova, ona su iskazana kroz tekuće pomoći i kapitalne pomoći iz državnog proračuna. Tomo Delač- vidim da je uvećan za milijun kuna za rashode, stavka 31 rashodi za zaposlene je milijun kuna, javni radovi. osobno to me zanima, moram priznati žao mi što je taj kamen pao vama na leđa jer odabrati 25 ljudi od 50 je teško. Zanima me, a to sam i prije pitao, komunalno, vrtić, JVP, sve te firme pod nama, osobno bih želio znati kad ćemo moći dobiti na uvid plaće svih, od općine do jvp i svih njih i firmi, kao i poslovanje, isto tako i Čistoće i Vodovoda. Zanima me osobno kao čovjeka i građanina i vijećnika, s koliko je Marko Gale nagrađen za ovaj drugi dio. Tražim da se nama dostavi kompletan rad. Dobio sam upit od nekih sugrađana, ima prijedlog od gospođe Krešić koja ima dijete invalidno s posebnim potrebama, tražim da znamo koliko imamo takve djece. Tražim da se stavi nagrada za tu djecu. Čitao sam i zapisnik s prošle sjednice glede naših vijećničkih naknada, bezobrazne su i trebamo ih ukinuti i da radimo za 1 kunu. Načelnica- sve službe i pružatelji javnih usluga su obveznici Zakona o pravu pristup informacijama. Možete ovako tražiti kroz zapisnik kao, ali od njih imate pravo pojedinačno sve što Vas zanima, i Vi i svi građani. Što se tiče djece s posebnim potrebama i do sada se davalo i ima predviđeno za djecu, ne samo djecu s posebnim potrebama. Delač: zašto su ukinuli za slabijeg imovnog stanja samo teške bolesti. Načenica- nije istina. Delač- da li se još daje za djecu s posebnim potrebama? Načelnica- ima i daje se i ta osoba koja Vas pita dobije svake godine. Slavica Miličić- to treba socijalno vijeće. Predsjednik upozorava da se udaljavaju od teme. Tomo Delač- što je s javnim radovima, kako ćete odrediti koga? Načelnica- nije lako, puno je prijava, gotovo 100, Nebojša možeš i sam pitati, znamo da si podnio zahtjev, ali nisam još odabrala, ovaj tjedan će to biti. Goran Đekić- načelnica se osvrnula na manjinska vijeća, od promjena u Vijeću srpske nacionalne manjine dobiva puno manje, drastično je smanjeno, to mi je malo sumnjivo, možda su prije novci trošeni u nenamjenske svrhe. Načelnica- žao mi je što ih moramo vući za rukav da podnesu plan, da podnesu izvješće, i Mjesni odbor i Vijeće srpske nacionalne manjine aktivni su nula. Goran Đekić- dali ste i Vi više, a onda smanjili. Načelnica- prošle godine novce nisu trošili i morali bi vratiti. Rasprava je zaključena, predsjednik daje prijedlog izmjena i dopuna Proračuna na glasovanje. Vijećnici s 8 ZA, 1 PROTIV, 3 UZDRŽANA (od ukupno 12 nazočnih vijećnika), većinom glasova svih vijećnika usvajaju prijedlog te donose

**Izmjene i dopune Proračuna Općine Gračac za 2017. godinu**

 koje se prilažu i sastavni su dio ovog zapisnika.

**Ad/2** Prijedlog Odluke o izmjeni i dopuni Odluke o izvršavanju Proračuna Općine Gračac za 2017. godinu, načelnica objašnjava da je u pitanju samo promjena ukupnog iznosa sukladno rebalansu. Prijava za raspravu nema. Vijećnici s 8 ZA, 1 PROTIV, 3 UZDRŽANA (od ukupno 12 nazočnih vijećnika), većinom glasova svih vijećnika usvajaju prijedlog te donose

**Odluke o izmjeni i dopuni Odluke o izvršavanju**

**Proračuna Općine Gračac za 2017. godinu**

 koja se prilaže i sastavni je dio ovog zapisnika.

**Ad/3** Prijedlog Proračuna Općine Gračac za 2018. godinu i Projekcija Proračuna Općine Gračac za 2019- 2020. g. Načelnica- izvor prihoda od poreza je planiran prema novom zakonu prema kojemu financiranje ne ide više kroz tekuće pomoći kao do sada. Prema najavama predviđene su kroz vlastite prihode kao fiskalna izravnanja. U 2017. pokrenuli smo postupke za ostvarenje naknade za pravo puta od Ht-a, u najavama su nam znatni prihodi od toga, a planiran je i povećan prihod od nefinancijske imovine, U najavi je poljoprivredno zemljište, novim zakonom sve će doći pod upravljanje općine, izradit će se program prema pravilnicima ministarstva. Od Hrvatskih voda imamo najave ulaganja u vodovode, planiramo proširenje javne rasvjete, asfaltiranje, kao što je Dalmatinska u Srbu, imamo ponovno neke projekte koji nisu završeni ili realizirani u ovoj godini, povećava se za studente, uvodi pomoć za starije osobe, za novorođenčad, planira se energetska obnova javnih zgrada, za reciklažno dvorište smo dobili na natječaju za projekt, planiramo projekt seljačke tržnice. Zajedno s Ministarstvom regionanog razvoja i kolegama drugih općina pokrenuli smo inicijativu da se direktno preko Vlade odobre sredstva za krovišta, fasade, stolariju i dimnjake. Uz nas tu su Hrvatska Kostajnic, Glina, Plaški, Korenica. Napravili smo zajedničku prezentaciju. Prindni upravitelji mogu prijavljivati isljučivo fasade, a ne krovišta jer nisu stambena. Slavica Miličić- nije istina, u Hrvatskog proljeća 1 su samo 5 privatni. Načelnica- strani donatori dobili su prezentaciju te se nadamo da će se odlučiti financirati 4 zgrade. U zadnje tri godine imali smo bolju naplatu komunalne naknade, naložena nam je prisilna naplata obveza. Irinej Biletić: najveća razlika je zbog izmjena zakona veći prihod kroz porez ako ne budu pomoći opet dijelom isplaćivane kroz pomoć. Isto tako ne planira se zaduživanje. Bojana Fumić- do sada su se pomoći jedinicama lokalne samouprave isplaćivale temeljem Zakona o izvršavanju državnog proračuna. U postupku je donošenje novog Zakona o financiranju jedinica lokalne i područne (regionalne) samouprave prema kojemu će se pomoći isplaćivati putem fiskalnog izravnanja. Zakon još nije usvojen niti stupio na snagu, trebao bi do 1. 1. 2018. godine, a takvu uputu je dalo i Ministarstvo financija za izradu proračuna. Slavica Miličić: pomoći od EU 0 kuna, prihodi od kapitala, od nekih poreza nije jasno, sve što bi se radilo i gradilo je od poreza, nema od sredstava od EU. Ni u 2017. nema. Irinej Biletić- pomoći od međunarodnog izvora, to je ako ide direktno na naš račun npr. iz Brisela. Zapravo sredstva iz EU mi dobivamo preko naših ministarstava i ona su u našem proračunu prikazana kao pomoći iz državnog proračuna. Načelnica- Centar za posjetitelje kandidiran je ove godine, no još nema rezultata. Slavica Miličić- na sve natječaje na koje mogu udruge mogli ste, trebate tražiti partnere i među poduzetnicima. Načelnica- infrastruktura nam je prirotet, a ovo je plan, a ne realizacija. Delač- ja sam inače htio da se ova točka stavi na neku drugu sjednicu, tražim da se više raspravlja. Načelnica- ni u županiji se ne raspravlja duže. Delač- Vaš predizborni govor su samo obećanja, ostala su samo lažna obećanja. I moj prijatelj Goran Marić je dolazio pa ništa, govorili ste o milijunskim projektima Eu, 65 milijuna kuna Cerovačke pećine, katoličko groblje, govorili ste mnogo toga, niste se pomakli. Nerad, nemoral, odlaze građani, ne znam jeste li upoznati gospođa Crepulja je otišla. Predlaže da se uvede red, rad i disciplina tako se načelnici općine ukine pravo na auto izvan radnog vremena, da se načelnici i donačelnicima smanji plaća koliko je to moguće, ja sam to tražio prije četiri godine, vijećnik Knežević je rekao nećemo smanjiti nego povećati, ovo nije provokacija. Vjerujem da ovi u državnim službama nemaju takve plaće niti medicinari. Nadam se da ćete naći snage dignuti ruku za te prijedloge. Tražim da nam se ukine ili da simbolična naknada. Taj novac dajte studentima, bolesnoj djeci, sirotinji. Predsjednik- niste podnijeli amandman koji po proceduri mora biti podnesen pravovremeno, najmanje dan ranije, osim kad je načelnica predlagatelj. Načelnica- po pitanju mene i mojih obećanja, što se tiče Cerovačkih pećina, izdana je dozvola, pred potpisivanjem su ugovora sa SAFU-om, nositelj je Park prirode Velebit, samo skinuto im je na troškovniku 5 milijuna, a odobreno 60. Što se tiče groblja, raspisivali smo nabave, ali dobili smo ponudu puno veću od osiguranih sredstava, sada idemo u izmjenu projekta da prilagodimo, da možemo ponoviti. Načelnica- što se tiče stare bolnice, Zadarska županija je pokrenula inicjativu, mi smo tražili da prenesu u vlasništvo da mi osnujemo ustanovu. Delač- zahvaljujući tom staračkom domu i ja bih mogao zaposliti par ljudi. Predsjednik čita odredbe Poslovnika, govori se samo o temi o kojoj se raspravlja, ako ne, slijedi opomena, nakon opomene oduzima se riječ, udaljava odnosno ne broji. Molio bih sve da se ponašate u skladu s Poslovnikom. Delač- da li ćete imati snage i hrabrosti sami staviti prijedlog smanjenja plaća i naknada? U Osijeku je Vlada imala sastanak, mogu ja preko Čačića, Goran preko Pupovca i Vi preko svojiih, da dovedemo investitore, ako treba da Vam iznajmimo stan u Zadru i Zagrebu da iskopate novac. Iseljavaju i oni kojima je ovdje bolje. Nađite nekoga pametnoga tko će pisati projekte. Pola proračuna su plaće. Načelnica- to su većinom od proračunskih korisnika. Delač- to je ono što je rečeno, rade samo općina, šumarija, državne firme. Sad sam za kresanje, a onda za stimulans. Načelnica: 70% su namjenska sredstva. Slavica Miličić: kako može Knin, Benkovac i drugi. Tomo Delač- Rajka me obavijestila da je tražila novac za rad Anđe sa HZZ-a u Srbu jednom mjesečno jer ona neće da ide u Srb jednom mjesečno. Vi ste ta koja je odbila pa je Rajka to riješila preko Pupovca. Načelnica- nije tako. Tomo Delač- gledamo prihode i rashode- službena radna odjeća i obuća? Irinej Biletić: odnosi se na vatrogasce, a nešto na javne radove. Zakupnine i najamnine veći dio se odnosi npr. na kopirni stroj, Vi gledate opći dio gdje je svaki rashod sumaran i za općinu i za proračunske korisnike. Delač: veterinarske usluge, navodno opet imamo problem s veterinarom to je jedna boljka, to je malo, da li ima šanse da veterinara stalno imamo u Gračacu. Načelnica- imaju 2. Slavica Miličić- da se raspiše natječaj za veterinara mi ćemo ga financirati, neka ide studirati. Delač: 3241? Irinej Biletić: to je predviđeno za stručno osposobljavanje, plaću isplaćuje HZZ, mi doprinose. Delač- 3523 koji su to obrtnici? Irinej Biletić- to je plan za 2018. Delač- reprezentacij, je li to cijelo općina ili svi? Biletić: to je ukupno, opet gledate opći do, u posebnom dijelu je sve razrađeno. Delač: tražim kao vijećnik da date s imenom i prezimenom sve korisnike naknada u 2017. i 2018. godini, isto i za 3722, 421. Biletić: to je ukupno, opet gledate opći do, veći dio otpada na ceste, molim da uzmete posebni dio. Delač- u mom Perušiću su mi to znali pjevati. Kada će Turistička zajednica? Načelnica: kada dobijemo odobrenje. Delač: KIC- 100 tisuća mu dajemo? Načelnica- moramo ga održavati, to je objekt u našem vlasništvu. Delač- hoće li od toga biti prihoda, jeste li i Vi u kampanji platili? Načelnica- naravno da jesam, imate u izvješćima kampanje. Delač- za ceste je planirano malo. Načelnica- je, obzirom na potrebe. Delač- a poljoprivreda? Načelnica- koliko uprihodujemo. Delač: frezani asfalt navodno je Jurić uzeo, čiji je onaj na tržnici? Načelnica- nama je ustupljen, Čistoća će koristiti. Delač: 500 tisuća za čišćenje i održavanje, je li dovoljno? Načelnica- koliko ostvarimo, toliko stavljamo. Delač: kao osoba koja je vlasnik 21 ha nekretnine i dvije kuće, na koji način mogu dobiti da općina nasipa te puteve? Predsjednik: danas je proračun, na idućoj sjednici bit će to kroz programe razrađeno. Delač- ja bi to za cestu odmah u proračun, na koji se način može, zar nije to „Lex šerif“ vlade već uredio? Bojana Fumić- nije još usvojen niti stupio na snagu, ne donosi ga Vlada nego Sabor. Delač: rashodi vezani uz stanovanje? Irinej Biletić: održavanje solarnih sustava ugrađenih na 17 objekata u suradnji s UNDP-em, mi smo ih dužni održavati, tako je po projektu. Delač- ali to nije naše. Predsjednik: držite se teme. Delač- štandovi, kome se dodjeljuju? Načelnica- nabavit ćemo da imamo za izlagače. Delač- božićni sajam, svake godine 25 tisuća kuna, zanima me kićenje, zar nije bilo mogućnosti da palimo advensku svijeću u Gračacu? Irinej Biletić- blagdansko ukrašavanje nije pod tom stavkom, imate posebnu stavku. Delač- oprema dječjih igrališta Gračac i Srb, malo je, možda ako budemo imali kome uređivati. Delač- projekt mobilnog tima Crvenog križa, je li dovoljno 80 tisuća? Načelnica- to je nastavak projekta od UNDP-a, inače za Crveni križ za redovnu djelatnost izdvajamo i po posebnom zakonu. Delač- donacije Zadarske županije, koliko nam ona daje? Irinej Biletić- najveći dio otpada na prijenos sredstava za ogrijev. Delač: to je malo, ja sam bio protiv i za rušenje proračuna, Goran Đekić nije. Ovo je održavanje hladnog pogona. Predsjednik: uvijek je, kako je vijećnik Đekić rekao, tako da onaj koji predlaže brani, a drugi prigovaraju. Goran Đekić: osvrnut ću se na apel o zajedničkoj suradnji, Tadija Šišić i ja smo prije 9 godina razgovarali i nismo uspjeli. Ja želim surađivati bez privatnih interesa, moramo biti konkretni, što ćemo biti pametniji za 7 dana, ništa. Ova vlast ima ovdje dovoljno ruku. Momir se odlučio, nema čak ni dnevni red. Mi moramo kao opozicija pomoći ovoj vlasti, danas neću dignuti ruku, ali možda idući put hoću. Mi možemo pomoći ili ostati u opoziciji i ništa ne raditi. Imamo zamjenicu načelnice Rajku, Tankosića savjetnika u Ministarstvu poljoprivrede. Ovo smanjivanje plaća koje Delač traži, ja sam imao čast, ove plaće o kojima govori Delač ja samo morao zakonski smanjiti, to su tako mali iznosi da ništa ne bi time dobili, ne radi se tako. Koje će se konkretno ulice asfaltirati i nasipati, vodovod- da li će se proširiti projekt odvodnje, nije ulagivanje, ali sam spreman pomoći gdje mogu. Načelnica: rekli ste zakon nam je dao mandat, ja bih rekla ljudi su nam dali mandat. Po pitanju proračuna za konkretne stvari predvidjeli smo 3-4 ceste, rasvjeta se proširuje zadnje dvije godine, u preko 15 ulica je proširena i zamijenili smo stare lampe, uštedjeli smo na električnoj energiji. Tako je i na vodovodu ušteđeno na pumpama, ugrađena je telemetrija, radimo koncepcijsko rješenje uz pomoć Hrvatskih voda, završit će se u lipnju, ide se fazno sanirati gubitke. Po pitanju odvodnje prvo Hrvatske vode rješavaju koncepcijsko rješenje, ne može se prije toga kandidirati, ide po fazama. Po pitanju cesta, imamo sada registar u koji su upisane sve nerazvrstane ceste, uveli smo da se ceste prijavljuju. Ako sam dobro shvatila, nudite pomoć dužnosnika koje imate. Imamo prvi natječaj Ministarstva graditeljstva za komunalnu infrstrukturu, zatim Ministarstva regionalnog razvoja, zatim Središnji državni ured za obnovu i stambeno zbrinjavanje, nakon toga Ministarstvo turizma i ostali, Ministarstvo kulture smo već kandidirali. Pratimo natječaje, tu je i Fond za zaštitu okoliša. Već smo pripremili dosta projektne dokumentacije. Goran Đekić: što se tiče frezanog asfalta moglo se možda još i kupiti, inače je puno skuplje, a taj frezani asfalt je stvarno super stvar, trebali ste reagirati. Načelnica- Vi ste rekli da ste tako radili, oni to nama ustupaju, ali ne mogu nam prodati i izdati nam račun, zato su nam i dali dio. Goran Đekić: to sve škrto pripremate, treba gurati da se to dobije. Načelnica- imam ja Vladu pa mogu lobirati. Goran Đekić: mene je načelnica u kampanji privatno napala, navela kao negativan primjer, a trebala je kao pozitivan, moj privatni posao je poljoprivreda. Načelnica- to je javno je objavljen podatak. Goran Đekić- uredno je plaćen porez. Načelnica: ali to je u drugoj općini. Vijećnici s 8 ZA, 2 PROTIV, 2 UZDRŽANA (od ukupno 12 nazočnih vijećnika), većinom glasova svih vijećnika usvajaju prijedlog te donose

**Proračun Općine Gračac za 2018. godinu**

 **( s Projekcijama Proračuna Općine Gračac za 2019- 2020. g)**

 koji se prilaže i sastavni je dio ovog zapisnika.

**Ad/4** Prijedlog Odluke o izvršavanju Proračuna Općine Gračac za 2018. godinu. Načelnica je predlagatelj. Prijava za raspravu nema. Vijećnici s 8 ZA, 0 PROTIV, 4 UZDRŽANA (od ukupno 12 nazočnih vijećnika), većinom glasova svih vijećnika usvajaju prijedlog te donose

**Odluku o izvršavanju Proračuna Općine Gračac za 2018. godinu**

koja se prilaže i sastavni je dio ovog zapisnika.

Na zamolbu vijećnika predsjednik odobrava stanku od 19, 40. Sa sjednicom se nastavlja u 19, 55. Vijećnik Nebojša Rađenović više nije nazočan sjednici.

**Ad/5** Prijedlog Izmjene i dopune Programa održavanja komunalne infrastrukture Općine Gračac za 2017. Obrazlaže Svjetlana Valjin- ovi programi daju konkretnu raspodjelu sredstava, najveća promjena se odnosi na izvore sredstava, program je usklađen s odrađenim i s izvorima prihoda. Rasprava: Tomo Delač-smatram da je ovo jako pokvareno i bezobrazno stavljanje ovih programa iza rebalansa. Vijećnici s 9 ZA, 1 PROTIV, 1 UZDRŽAN (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Programa održavanja komunalne infrastrukture**

 **Općine Gračac za 2017.**

koje se prilažu i sastavni su dio ovog zapisnika.

**Ad/6** Prijedlog Izmjene i dopune Programa gradnje objekata i uređaja komunalne infrastrukture Općine Gračac za 2017. godinu. Svjetlana Valjin- raspravljano je već pod rebalansom, imate prihode iz kojih se to financira. Rasprave nema. Vijećnici s 9 ZA, 1 PROTIV, 1 UZDRŽAN (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Programa** gradnje objekata i uređaja **komunalne infrastrukture**

 **Općine Gračac za 2017.**

koje se prilažu i sastavni su dio ovog zapisnika.

**Ad/7** Prijedlog Izmjene i dopune Programa gradnje građevina za gospodarenje komunalnim otpadom za 2017. godinu. Svjetlana Valjin objašnjava, ističe sufinanciraje gradnje Centra za gospodarenje otpadom Biljane Donje. Načelnica- to je višegodišnji sporazum, nastavlja se, tamo će se odovoziti otpad. Delač: prije četiri godine smo kupili od geodeta Bilića parcelu, što se s njom otada dogodilo? Predsjednik Šišić- izdana je građevinska dozvola za pretovarnu stanicu i ide u realizaciju. Vijećnici s 9 ZA, 1 PROTIV, 1 UZDRŽAN (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Programa** gradnje građevina za gospodarenje komunalnim otpadom

 **Općine Gračac za 2017.**

koje se prilažu i sastavni su dio ovog zapisnika.

Ad/8 Prijedlog Izmjene i dopune Programa utroška sredstava o prodaje obiteljske kuće ili stana u državnom vlasništvu na području Općine Gračac u 2017. godini. Svjetlana Valjin objašnjava. Rasprava: Delač- šta se dešava s objektima u vlasništvu općine Gračac, šta se dešava s „Rock caffe“-om? Predsjednik: nije tema. Delač: a darovanja? Bojana Fumić: ovo prodaje Republika Hrvatska. Vijećnici s 9 ZA, 0 PROTIV, 2 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Programa** utroška sredstava o prodaje obiteljske kuće ili stana

 u državnom vlasništvu na području **Općine Gračac za 2017.**

koje se prilažu i sastavni su dio ovog zapisnika.

Ad/9 Prijedlog Izmjene i dopune Programa utroška sredstava naknade za zadržavanje nezakonito izgrađene zgrade u prostoru za 2017. godinu. Svjetlana Valjin objašnjava- nama ide dio, namjenska su sredstva. Rasprave nema. Vijećnici s 9 ZA, 0 PROTIV, 2 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Programa** utroška sredstava naknade za zadržavanje nezakonito izgrađene zgrade u prostoru **za 2017. godinu**

koje se prilažu i sastavni su dio ovog zapisnika.

Ad/10 Prijedlog Izmjene i dopune Programa utroška šumskog doprinosa za 2017. godinu Svjetlana Valjin objašnjava- šumski doprinos je naknada na temelju posječenog drva kroz Hrvatske šume i privatnike, namjenska je i varira ovisno o količini isporučenog drva. Rasprava: Slavica Miličić: za mrtvačnice postoje natječaji i općine dobivaju na natječajima. Načelnica- ovo je naš sufinacirani dio, ponude su bile puno veće, nitko neće za ovaj iznos, već smo mijenjali, moraju se ipak ispuniti i neki posebni uvjeti. Goran Đekić– prihodi od vjetroelektrana? Načelnica: oko 1.200.000,00 je planirano. Vijećnici s 9 ZA, 0 PROTIV, 2 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Programa** utroška šumskog doprinosa za **2017. godinu**

koje se prilažu i sastavni su dio ovog zapisnika.

Ad/11 Prijedlog Izmjene i dopune Programa utroška sredstava od zakupa, zakupa za ribnjake, prodaje i davanja na korištenje poljoprivrednog zemljišta u vlasništvu Republike Hrvatske i naknade za promjenu namjene zemljišta za 2017. godinu. Svjetlana Valjin: ostvareni prihod raspoređen mahom na poljske puteve, da se poboljšaju uvjeti poljoprivredne proizvodnje. Tomo Delač- možemo li znati tko je i koliko uplatili, mnogi su dobili velike novce kako ćete i kada to naplatiti? Anka Šulentić- jedna je stvar koliko je tko dobio poticaja i na koji način, mi ne sklapamo ugovore, svi ugovori koji su potpisani su naplaćeni i ta sredstva su sjela na naš račun, to je sve privremeno raspolaganje nije zakup, stvar je agencije kada će daljnje ugovore potpisati, nama pripada dio sredstva, to nisu poticaji. Tomo Delač- tko? Anka Šulentić- mi nemamo podatke na takav način, mi to dobijemo, ne piše od koga. Irinej Biletić: to nam se raspoređuje preko riznice. Anka Šulentić: jedino što moraju doći u općinu kad dobiju ugovor, jer agencija nama pošalje ugovor i oni dođu radi utvrđivanja identiteta. Bili su, kao što je već rečeno, Knežević, Đordić, MDMS, Dukić. Milorad Stanisavljević: s obzirom da se na Općinu spušta odlučivanje o koncesijama, moj je prijedloog da tu ima prednost domicilno stanovništvo, a ne da se veliki šire nauštrb malih. Goran Đekić- to je sad uglavnom već gotovo, ja samo pokušavao prije 4 godine preko nekih ljudi. Vijećnici s 9 ZA, 0 PROTIV, 2 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Programa** utroška sredstava od zakupa, zakupa za ribnjake, prodaje i davanja na korištenje poljoprivrednog zemljišta u vlasništvu Republike Hrvatske i naknade za promjenu namjene zemljišta za **2017. godinu**

koje se prilažu i sastavni su dio ovog zapisnika.

Ad/12 Prijedlog Izmjene Socijalnog programa Općine Gračac za 2017. godinu. Anka Šulentić: mijenja se čl. 20., što se tiče pomoći za ogrijev sredstva osigurava županija koja i dostavlja popis korisnika kojima odobrava. Objašnjava sve promjene. Rasprava: Tomo Delač- tražim imenom i prezimenom pomoć za ogrijev i sve pomoći tko je dobio, koliko i za koju namjenu. Vijećnici s 9 ZA, 0 PROTIV, 2 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Izmjene** Socijalnog programa Općine Gračac za **2017. godinu**

koje se prilažu i sastavni su dio ovog zapisnika.

Ad/13 Prijedlog Izmjene Programa javnih potreba u športu za 2017. godinu Anka Šulentić: ovo što provodi JUO nije dirano, tako da se smanjuju za 10 tisuća kuna. Rasprava: Goran Đekić- zbog čega je prva godina nakon izbora 2013. uskraćen prihod nogometnom klubu? Time je klub doživio veliku štetu pa ste onda shvatili da ne treba djecu kažnjavati? Vidim da je to manje, sve je uglavnom za nogomet. Načelnica: po pitanju 2013. godine, tada je već bilo izvršeno 175 tisuća kuna samo za nogomet, budući da ste vezali tajnika ugovorom o radu, mi smo nastavili još možda dva mjeseca, a nakon toga samo za prijevoz, suce, delegate, održavanje i određena ulaganja. Ne financiraju se više djelatnici, 300 tisuća sigurno ne bi dobili. Taekwondo ne održava skupštinu, kao niti drugi. Anka Šulentić: i oni podliježu novoj uredbi. Goran Đekić: je li Vam žao što niste tada ispoštovali Nogometni klub? Načelnica- imali su dugove i zaostatke, za sve moguće su bili dužni, tek nakon rebalansa su dobili. Goran Đekić: nije li te godine bilo korisnije da ste dali Nogometnom klubu umjesto što ste zaposlili Momira u Čistoću? Načelnica- nismo im ništa uskratili, sada ima 90 članova. Goran Đekić- nekim talentima koju su igrali tada to je puno naštetilo. Vijećnici s 11 ZA, 0 PROTIV, 0 UZDRŽANA (od ukupno 11 nazočnih vijećnika), jednoglasno, usvajaju prijedlog te donose

**Izmjene** Programa javnih potreba u športu za **2017. godinu**

koje se prilažu i sastavni su dio ovog zapisnika.

Ad/14 Prijedlog Izmjene Programa javnih potreba u predškolskom odgoju i obrazovanju za 2017. godinu. Objašnjava Anka Šulentić: promjene iznosa za vrtić, predškola izvan sustava (prijevoz) smanjuje se na 35 tisuća. Iznosi sve stavke koje se mijenjaju. Predsjednik otvara raspravu: T. Delač- žao mi je što je smanjen broj djece iz dječjeg vrtića, iz male škole, koliko smo izgubili djece? Načelnica- s malom školom trenutno je oko 60 djece. U tri godine oko 7 učenika po razredu manje. T. Delač- da li treba onda toliko djelatnika? Načelnicaa- 4 odgojiteljice na neodređeno i jedna na određeno, postoje standardi, nekad ih ima i više pa nisu povećavali broj. T. Delač- a Srb, Zrmanja? Načelnica- sva djeca imaju osiguran prijevoz. T. Delač- na koji način tražite prijevoznike? Načelnica- različiti su, sukladno pravcima ugovaramo. Također financiramo i igraonicu u Srbu. Vijećnici s 11 ZA, 0 PROTIV, 0 UZDRŽANA (od ukupno 11 nazočnih vijećnika), jednoglasno, usvajaju prijedlog te donose

**Izmjene** Programa javnih potreba u predškolskom odgoju i obrazovanju

 za **2017. godinu**

koje se prilažu i sastavni su dio ovog zapisnika.

Ad/15 Prijedlog Izmjene Programa javnih potreba u kulturi i religiji Općine Gračac za 2017. g. Anka Šulentić iznosi pojedine stavke promjena, navodi da ove godine Sajam jeseni nije održan. Rasprava: Goran Đekić- što je s crkvama, a knjižnica- zašto je povećano? Načelnica- bilo je nužno bojanje. Crkve idu posebno. Slavica Miličić- koje su to udruge? Anka Šulentić: bilo je sve objavljeno. Slavica Miličić- ako traže više zašto im odrežete? Načelnica: planirane aktivnosti nekih udruga nisu bile prihvatljive. Anka Šulentić: odredi se limit i mogući broj. Načelnica: vidjet ćemo po izvještaju jesu li svi opravdali sredstva. Bojana Fumić- nije bilo prigovora na odluke. Slavica Miličić- mogli ste ponovno raspisati. Anka Šulentić: udruge se ne javljaju da organiziraju npr. neki ljetni program. Slavica Miličić: to nije dovoljno novca, možda Vi to želite, a možda mi nešto drugo, mi pitamo svoje korisnike. T. Delač: za stavke 1. do 4. hoću pisanu specifikaciju. Bojana Fumić- bit će izvještaji protekom godine, a neki troškovi još nisu realizirani, npr. božićni sajam još nije niti održan. T. Delač: kao što je Ankica Rosandić nekidan rekla na televiziji, udruge su se ugasile. Anka Šulentić- moraju održavati skupštinu, javljati se na natječaje. T. Delač- Knjižnica i čitaonica, i oni su dio priče, kolike imaju plaće, navodno se sada zaposlila jedna Kakanjka. Vijećnici s 10 ZA, 1 PROTIV, 0 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Izmjene Programa javnih potreba u kulturi i religiji**

 **Općine Gračac za 2017.** **godinu**

koje se prilažu i sastavni su dio ovog zapisnika.

Ad/16 Prijedlog Odluke o raspoređivanju sredstava političkim strankama i članovima Općinskog vijeća izabranim s liste grupe birača iz Proračuna Općine Gračac u 2018. godini.

Rasprava: Tomo Delač: ja sam tražio da Stranka reformista ne dobiva nikakve novce, SDSS je snosio troškove na izborima, po meni je korektno da se novac da toj stranci, na što je moja predsjednica Sabolićka reagirala. Goran Đekić- Reformisti su nas bili tako zamolili. Bojana Fumić: ovo je redovno financiranje, zakon tako propisuje, to ne možete Vi određivati, zatražena su očitovanja iz središta stranaka koje su dostavile podatke koji se odnose na trenutak konstituiranja, podatke o računima i stranicama za objavu. Stranke su odgovorne i za izvještavanje. Druga stvar su vijećnici izabrani s liste grupe birača, a Vi to više niste. Vijećnici s 11 ZA, 0 PROTIV, 0 UZDRŽANA (od ukupno 11 nazočnih vijećnika), jednoglasno, usvajaju prijedlog te donose

Odluku o raspoređivanju sredstava političkim strankama i članovima Općinskog vijeća izabranim s liste grupe birača iz Proračuna Općine Gračac u 2018. godini

koja se prilaže i sastavni je dio ovog zapisnika.

Ad/17 Prijedlog Odluka po raspisanom natječaju za ravnatelja Knjižnice i čitaonice Gračac. Predsjednik poziva nazočne članove Komisije za izbor i imenovanja, Ivanu Tomić i Viktora Kupčaka da razmotre prijave po natječaju i utvrde svoj prijedlog. Zbog toga određuje stanku od 21,05 do 21,20 h. Nakon stanke, u ime Komisije za izbor i imenovanja, predsjednica Ivana Tomić iznosi da su primljene tri prijave, sve tri pravodobne i potpune. Emilija Domazet ima stručnu spremu, no nema dovoljno iskustvo. Soka Stanisavljević ima, ispunjava uvjete. Marina Butković Grubešić ne ispunjava uvjete. T. Delač- bio sam vijećnik i prošli puta, podržao sam bio dotičnu gospođu, ne vidim zašto nismo imali tu tri kandidatkinje da nam se predstave. Prije sam uzeo čovjeku kruh pred mirovinu, nisam znao. Goran Đekić: vezano uz prošli izbor ravnatelja, isto mislim da je Drobac izašao iz igre nepravedno, Soka je i prije puno godina bila naš kandidat, ali imala je tada drugi posao. Lani je to bila politička trgovina. Slavica Miličić- zašto mora imati toliko iskustva, kako Vesna Bogunović može raditi sa svojom školom? Goran Đekić- Vesna je pomoćni knjižničar. Bojana Fumić- uvjete za ravnatelja propisuje Zakon o knjižnicama, za diplomiranog knjižničara su drugi uvjeti. Ivana Tomić- prijedlog Komisije za izbor i imenovanja je da se imenuje Soka Stanisavljević ravnateljem na četiri godine. Vijećnici glasuju: 3 ZA, 0 PROTIV, 8 UZDRŽANIH. Prijedlog nije usvojen. Načelnica predlaže poništenje natječaja, budući da niti jedan kandidat nije izabran po raspisanom natječaju za ravnatelja na vrijeme od četiri godine. Vijećnici glasuju: 8 ZA, 0 PROTIV, 3 UZDRŽANIH (od ukupno 11 nazočnih vijećnika), većinom glasova usvajaju prijedlog te donose

**Odluku o poništenju natječaja**

koja se prilaže i sastavni je dio ovog zapisnika.

 Milorad Stanisavljević predlaže da se, do imenovanja ravnatelja na temelju ponovljenog natječaja, a najduže do godine dana vršiteljem dužnosti imenuje opet Soka Stanisavljević. Vijećnici glasuju: 10 ZA, 0 PROTIV, 1 UZDRŽAN (od ukupno 11 nazočnih vijećnika), većinom glasova usvajaju prijedlog te donose

**Odluku o imenovanju vršitelja dužnosti ravnatelja**

**Knjižnice i čitaonice Gračac**

koja se prilaže i sastavni je dio ovog zapisnika.

**Ad/18** Prijedlog Zaključka (imenovanje mrtvozornika). Objašnjava načelnica, radi se o prijedlogu Zadarske županije. Goran Đekić: mora li biti doktor? Kata Brčina: mora imati licencu. Vijećnici s 11 ZA, 0 PROTIV, 0 UZDRŽANA (od ukupno 11 nazočnih vijećnika), jednoglasno, usvajaju prijedlog te donose

**Zaključak**

koji se prilaže i sastavni je dio ovog zapisnika.

**Ad/19** Prijedlog Odluke o imenovanju predstavnika i zamjenika predstavnika Općine Gračac u skupštini Lokalne akcijske grupe Lika. Načelnica predlaže sebe za predstavnicu i Anku Šulentić za zamjenu. T. Delač- što radi ta osoba, koliko će dobiti za to?. Načelnica: ništa, predstavljamo Općinu u tijelima LAG-a. Vijećnici s 11 ZA, 0 PROTIV, 0 UZDRŽANA (od ukupno 11 nazočnih vijećnika), jednoglasno, usvajaju prijedlog te donose

**Odluku o imenovanju predstavnika i zamjenika predstavnika Općine Gračac u skupštini Lokalne akcijske grupe Lika**

 koja se prilaže i sastavni je dio ovog zapisnika.

**Ad/20** Prijedlog Odluke o lokalnim porezima. Bojana Fumić objašnjava, uz prijedlog je priloženo pisano obrazloženje, ne radi se o novim nametima, zapravo formalno se usklađuje s novim zakonom, s tim da poreza na tvrtku više nema. Prijava za raspravu nema. Vijećnici s 11 ZA, 0 PROTIV, 0 UZDRŽANA (od ukupno 11 nazočnih vijećnika), jednoglasno, usvajaju prijedlog te donose

**Odluku o lokalnim porezima**

 koja se prilaže i sastavni je dio ovog zapisnika.

**Ad/21** Prijedlog Analize stanja sustava civilne zaštite na području Općine Gračac za 2016. godinu. Anka Šulentić: postoji obveza izvještavanja, sve je ostalo isto, smjernice su kakve jesu. Upućeno je Državnoj upravi za zaštitu i spašavanje, oni su dali svoju suglasnost. T. Delač- trebao je Anto Jurić oprostiti se s nama i reći nam u kakvom stanju nam ostavlja takav sustav. Vijećnici s 11 ZA, 0 PROTIV, 0 UZDRŽANA (od ukupno 11 nazočnih vijećnika), jednoglasno, usvajaju prijedlog te donose

**Analizu stanja sustava civilne zaštite na području Općine Gračac za 2016. godinu**

 koja se prilaže i sastavni je dio ovog zapisnika.

**Ad/22** Prijedlog Odluke o izmjeni i dopuni Odluke o osnivanju trgovačkog društva GRAČAC ČISTOĆA d.o.o. Načelnica kao predlagatelj, pisano obrazloženje je dano uz prijedlog. T. Delač: zašto ste napravili takav cirkus s Čistoćom? Predsjednik: držite se teme. Vijećnici s 10 ZA, 1 PROTIV, 0 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Odluku o izmjeni i dopuni**

 **Odluke o osnivanju trgovačkog društva GRAČAC ČISTOĆA d.o.o.**

koja se prilaže i sastavni je dio ovog zapisnika.

**Ad/23** Prijedlog Izmjena i dopuna Pravilnika o dodjeli studentskih stipendija Općine Gračac

- načelnica kao predlagatelj objašnjava, planira se veći iznos nego do sada i olakšani su uvjeti. Slavica Miličić: vezano uz način bodovanja, zašto da načelnica odlučuje, osim toga, prosjek 3,0 je previsok, ima teških fakulteta. Ružica Tulumović: na teškim fakultetima uglavnom su odlikaši. Načelnica i Bojana Fumić objašnjavaju odredbu kojom se omogućava preraspodjela preostalih sredstava odlukom načelnice, da ne ostane neutrošenih sredstava. Slavica Miličić: ne vidim tu za deficitarne kadrove, kao što je npr. veterinar, učitelji, treba ih ugovorom vezati da ovdje rade, meni je ovo bez veze. T. Delač- podržava, tu je Goran, bivši načelnik i sadašnja načelnica,koliko se stipendija dodjeljivalo i koliko je tih korisnika stipendija ostalo živjeti u Gračacu? Goran Đekić: ja sam davao nešto jednokratno. Načelnica: ima učiteljica koje smo stipendirali, bile su nakon toga na stručnom osposobljavanju u školi. Ružica Tulumović: ne može učitelj zaposlen na neodređeno vrijeme u školi dobiti otkaz da bi se zaposlio netko drugi. Vijećnici s 9 ZA, 0 PROTIV, 2 UZDRŽANA (od ukupno 11 nazočnih vijećnika), većinom glasova usvajaju prijedlog te donose

**Izmjene i dopune Pravilnika o dodjeli studentskih stipendija Općine Gračac**

koja se prilažu i sastavni su dio ovog zapisnika.

 Predsjednik zaključuje sjednicu u 21, 50.

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**